To φαινόμενο του «Game of Thrones» έχει εξελιχθεί σε ένα θηρίο που γίνεται ολοένα και πιο δύσκολο να ελεγχθεί για το όμορφο Ντουμπρόβνικ.



Το εξωφρενικά δημοφιλές franchise πέτυχε να ενισχύσει συνολικά την οικονομία της Κροατίας μέσω του τουρισμού, αλλά τώρα το Ντουμπρόβνικ καλείται να κάνει περισσότερες περικοπές στους αριθμούς τουριστών σε μια προσπάθεια να αποφευχθεί ο υπερπληθυσμός, ο οποίος έχει γίνει όλο και πιο προβληματικός τα τελευταία χρόνια.



Ο δήμαρχος του Ντουμπρόβνικ, Μάτο Φράνκοβιτς, σκοπεύει να περιορίσει τον αριθμό των επισκεπτών που επισκέπτονται τα μεσαιωνικά μνημεία της πόλης σε 4.000 την ημέρα - οι μισοί δηλαδή από τον αριθμό που πρότεινε η Unesco, η οποία χορήγησε στο μνημείο το καθεστώς της Παγκόσμιας Πολιτιστικής Κληρονομιάς το 1979.

Η κροατική πόλη είναι από καιρό δημοφιλής τουριστικός προορισμός στην Ευρώπη, αλλά είδε τη δημοτικότητά της να αυξάνεται καθώς το HBO ξεκίνησε την προβολή του «Game of Thrones» το 2011. Το Ντουμπρόβνικ το οποίο έχει φιλοξενήσει μεγάλο αριθμό των γυρισμάτων της σειράς έχει πλέον μετατραπεί σε κάτι που θυμίζει πάρκο ξενάγησης για τους φανς με εκατοντάδες καθημερινές εκδρομές και περιηγήσεις στις τοποθεσίες που οι τηλεθεατές έχουν δει μέσα από τους δέκτες τους. Οι κρουαζιέρες είναι πλέον δεκάδες και υπάρχουν μέρες που ο αριθμός των τουριστών δημιουργεί τεράστιες ουρές και πρωτοφανή συνωστισμό στους δρόμους.

Την περασμένη χρονιά τον Αύγουστο, σε μια μόνο ημέρα, 10.388 επισκέπτες αγόρασαν εισιτήρια για να περπατήσουν στα αρχαία τείχη του Ντουμπρόβνικ, αριθμός ρεκόρ που αναμένεται να ξεπεραστεί αυτό το καλοκαίρι, ενώ ο αριθμός των μόνιμων κατοίκων έχει υποχωρήσει από 5.000 το 1991 σε 1.157 σήμερα.



Ο Φράνκοβιτς, εκλεγμένος ως δήμαρχος τον Ιούνιο, δήλωσε πως το διετές του σχέδιο αναμφίβολα θα βλάψει την τοπική οικονομία βραχυπρόθεσμα, αλλά θα προσφέρει μακροπρόθεσμη προστασία στην περιοχή.



«Δεν είμαι εδώ για να ευχαριστήσω τους ανθρώπους, αλλά για να βελτιώσω την ποιότητα ζωής [σε αυτήν την πόλη]», είπε. «Ορισμένοι από επαγγελματίες του τουρισμού θα διαφωνούν με αυτό που λέω, αλλά κύριος στόχος μου είναι να εξασφαλίσω την ποιότητα για τους τουρίστες και δεν μπορώ να το κάνω με τη διατήρηση της κατάστασης όπως είναι. Θα χάσουμε χρήματα τα επόμενα δύο χρόνια - ίσως εκατομμύρια ευρώ μειώνοντας τον αριθμό των τουριστών - αλλά στο μέλλον θα κερδίσουμε πολύ περισσότερα. Αξίζει να είμαστε ένας κορυφαίος προορισμός ποιότητας», τόνισε.

Ωστόσο σημειώνεται πως δεν θα πρέπει να υποβαθμιστούν τα οφέλη αυτής της τουριστικής έκρηξης. Η εισροή των φανς του σίριαλ ξεκίνησε σε μια δύσκολη περίοδο για την κροατική οικονομία. Η χώρα ήταν σε ύφεση για σχεδόν όλην την περίοδο του 2009-2014, και η οικονομία της εξακολουθεί να είναι σε δυσχερή θέση σε σχέση με το 2008. Η εικόνα είναι σαφώς βελτιωμένη χάρη στον τουρισμό, αλλά η Κροατία δεν είναι διατεθειμένη να μην ορίσει ένα πλαίσιο ελέγχου.